Návrh

na vyslovenie súhlasu s prítomnosťou irackých vojenských policajtov na území Slovenskej republiky za účelom uskutočnenia výcviku

	Na istanbulskom samite NATO v júli 2004 sa členské krajiny NATO dohodli, že ponúknu vláde Irackej republiky pomoc pri výstavbe jej bezpečnostných síl. Táto pomoc sa začala realizovať rôznymi formami – finančná a materiálna pomoc, výcvik irackých bezpečnostných síl na území alebo mimo územia Iraku. Cieľom pomoci je, aby sa vytvorili podmienky na urýchlené dobudovanie irackých bezpečnostných síl schopných prevziať zodpovednosť za stabilitu a bezpečnosť v Iraku od mnohonárodných síl pôsobiacich v Iraku a tým sa umožnilo ich stiahnutie z krajiny.
Slovenská republika sa v súlade s uznesením vlády Slovenskej republiky č. 50 z 19. januára 2005 zapojila do všetkých foriem pomoci Iraku plánovaných Alianciou. Do fondu NATO na pomoc výstavby irackých bezpečnostných síl SR prispela sumou 40 000 euro. V súčasnosti SR rokuje s irackou stranou o poskytnutí materiálnej pomoci z prebytočných zásob ozbrojených síl Slovenskej republiky. Národná rada Slovenskej republiky na návrh vlády schválila v uznesení č. 1495 z 9.februára 2005 účasť príslušníkov ozbrojených síl Slovenskej republiky vo Výcvikovej misii NATO v Iraku (NTM-I) v počte do piatich príslušníkov v štábnych pozíciách a v pozíciách výcvikových inštruktorov. 
	Na základe ponuky Slovenskej republiky koordinovanej v rámci Aliancie Iracká republika vyjadrila záujem o uskutočnenie výcviku vojenských policajtov Irackej republiky. Uskutočnenie výcviku na území Slovenskej republiky je v súlade so zahraničnou bezpečnostnou politikou Slovenskej republiky a stratégiou postupného odovzdávania zodpovednosti za bezpečnosť Iraku irackému ľudu a jeho vláde.
          Výcvik v trvaní 9 týždňov  sa uskutoční v termíne po 1. októbri 2005, pričom konkrétny dátum uskutočnenia a podmienky výcviku budú upravené v dohode medzi Ministerstvom obrany Slovenskej republiky a Ministerstvom obrany Irackej republiky. Predmetom výcviku bude osvojenie si a zdokonalenie základných vedomostí a zručností vojenských policajtov Irackej republiky v oblasti plnenia bezpečnostných úloh vojenskej polície.
	Iracká strana požiadala Slovenskú republiku o výcvik 16 príslušníkov vojenskej polície pre iracké bezpečnostné sily a prítomnosť 2 tlmočníkov (ďalej len „účastníci výcviku“). Výcvik sa uskutoční vo vojenskom výcvikovom priestore podľa presne stanovených pravidiel dohodnutých na bilaterálnej úrovni s irackou vládou. Iracká vláda je zodpovedná za výber vhodných príslušníkov a dodržanie dohodnutých podmienok výcviku. Ministerstvo obrany Slovenskej republiky zabezpečí prepravu účastníkov výcviku na územie Slovenskej republiky, náklady na výcvik, stravu a ubytovanie, ako aj organizovaný voľný čas.
	Vzhľadom na skutočnosť, že výcvik vojenských policajtov Irackej republiky nespĺňa náležitosti vojenského cvičenia podľa  článku 119 písm. o) Ústavy Slovenskej republiky, patrí v zmysle čl. 86 písm. l) Ústavy Slovenskej republiky rozhodovanie o vyslovení súhlasu s prítomnosťou vojenských policajtov Irackej republiky ako príslušníkov zahraničných ozbrojených síl na území Slovenskej republiky do pôsobnosti Národnej rady Slovenskej republiky.
Výcvik irackých vojenských policajtov na území Slovenskej republiky nebude mať finančný, ekonomický, environmentálny vplyv ani vplyv na zamestnanosť a podnikateľské prostredie. Náklady na jeho realizáciu budú zabezpečené v rámci rozpočtu kapitoly Ministerstva obrany Slovenskej republiky.